ลมกระโชกแรงพัดเต็นท์ตลาดประชารัฐ ริมชายหาดบางสัก อ.ตะกั่วป่า เสียหาย
จังหวัดพังงาลมกระโชกแรงพัดเต็นท์ตลาดประชารัฐ ริมชายหาดบางสัก อ.ตะกั่วป่า ปลิวว่อนส่งผลกระทบร้านอาหารริมชายหาดเงียบเหงา เนื่องจากสภาพอากาศแปรปรวน 

สภาพคลื่นลมแรงประกอบกับมีลมกระโชคแรงที่พัดเข้าบริเวณชายหาดบางสัก ต.บางม่วง อ.ตะกั่วป่า จ.พังงา ทำให้เต้นท์ตลาดประชารัฐของอำเภอตะกั่วป่า จำนวน 4 หลังถูกลมพัดหลังคาปลิวว่อนได้รับความเสียหาย และบริเวณร้านอาหารที่อยู่ติดริมชายหาด ก็ยังมีโต๊ะเก้าอี้และซุ้มร้าน ถูกกระแสลมพัดได้รับความเสียหายเช่นเดียวกัน โดยในช่วงนี้พบว่าสภาพอากาศแปรปรวน มีลมกระโชกแรงและทะเลมีคลื่นสูง 2-3 เมตร เนื่องจากมรสุมตะวันตกเฉียงใต้ ที่พัดปกคลุมทะเลอันดามันและภาคใต้มีกำลังแรง จนทำให้บรรยากาศร้านอาหาร ริมชายหาดบางสักค่อนข้างเงียบเหงาและมีร้านอาหารบางร้าน ต้องหยุดบริการชั่วคราว เพราะไม่มีประชาชนหรือนักท่องเที่ยวมานั่งพักผ่อนสั่งอาหารกิน ทำให้ช่วงนี้ยอดขายลดลงกว่าช่วงที่ผ่านมา 

ด้านนายเอกรัฐ หลีเส็น รองผู้ว่าราชการจังหวัดพังงา ได้แจ้งสถานการณ์ไปถึงทั้ง 8 อำเภอ ในจังหวัดพังงาและส่วนท้องถิ่น ให้เฝ้าระวังในช่วงวันที่ 16-21 สิงหาคม 2560 นี้ ว่า จากการเฝ้าติดตามข่าวสารจากกรมอุตุนิยมวิทยาทำให้ทราบถึงสภาวะอากาศที่อาจเกิดฝนตกหนักถึงหนักมากในภาคใต้ ทั้งนี้จังหวัดพังงาอาจได้รับผลกระทบด้วย ดังนั้น เพื่อให้เป็นการเตรียมความพร้อม จึงได้ให้ส่วนท้องถิ่นและอำเภอทำการแจ้งเตือนประชาชนในพื้นที่เสี่ยงภัย บริเวณที่ลาดเชิงเขา ที่ลุ่มต่ำและบริเวณริมชายหาดฝั่งทะเล รวมถึงบริเวณที่เคยเกิดน้ำท่วมฉับพลัน น้ำป่าไหลหลาก ดินโคลนถล่ม ให้ประชาชนเตรียมความพร้อมรับมืออุทกภัยที่อาจเกิดขึ้น การปฏิบัติตนเมื่อเกิดอุทกภัย ทั้งกรณีที่อาศัยอยู่ในบ้านเรือนได้และกรณีที่ต้องอพยพออกจากพื้นที่ กำชับให้หน่วยงานป้องกันและบรรเทาสาธารณภัยในพื้นที่ให้เฝ้าติดตามสถานการณ์ ข้อมูล ข่าวสารของทางราชการและหน่วยงานที่เกี่ยวข้องอย่างใกล้ชิดตลอด 24 ชั่วโมง โดยเฉพาะพื้นที่ ที่เกิดฝนตกหนักสะสมในพื้นที่ พร้อมประสานการปฏิบัติกับหน่วยงานที่เกี่ยวข้องในพื้นที่ เช่น ทหาร ตำรวจ มูลนิธิ อาสาสมัคร เตรียมพร้อมกำลังพล วัสดุ อุปกรณ์เครื่องจักรและยานพาหนะให้พร้อมปฏิบัติงานทันที เพื่ออำนวยความสะดวกให้กับประชาชนและทำการช่วยเหลืออย่างทันท่วงที